Zazakipediya:Xışıkı

Xışıkı (Goza pemi): Xışıkı abyayêya gozda pemi rê vanê. Yanı xışıkı goza kı lemda pemiya bena u tey peme tepşêno u abêno, ay rê vanê. Şıma zanê peme gozanê xo hirê fıni keno xışıkı u akeno. Yanê peme zi hirê postayan dı yeno komkerdenı, arêkerdenı. Fına jew u dıdını lemda cı sero xışıkda cı ra vıjêno. Yanê lemı sero kom beno. Eger dınya germ ravêro, serd nêbo u varan nêvaro posta hirını zi lemı sero abıyêna u kom bena. Fına hirını serd nêdo pıro, lemda xo sero akena, pıro do, a xışıka cı lemda cı ra çinenê u benê kenê wışk u hewna vejenê. A xışıka pemiya hirını tewrdê pemedê cı ya lemda cı ra çinenê u ay benê keye dı wede yan zi eywanan dı, cayo germ dı yan zi cayo kı varan pıro nêdano ê cayan dı ay rafinenê u kenê wışk. Wexto kı a xışıkı bena wışk teqena. Şewandê zımıstani dı cıni u keyney cayê dı, keyeyê dı yenê pêser u ê pemi ê xışıkan miyan ra vejenê. Xışıkê kı weş nêteqayê, inan rê ê kı şenê bı destandê xo ya cêra akenê, ê kı nêşenê zi çekenê ê vetan miyan, qandê veşatenı.

Tabi nê kari zi dewan dı heme piya, zey kolektifiya kenê. Ê jewi qedina tepey a dest bı ê bini kenê. (Tabi ê kı peme karıto u pemey cı esto). Wexto kı komê pêser benê, xışıkan ra peme vejenê, ê kı vengê cı weşo u dêri zanê dêri kenê, ê kı estanıki zanê estanıki vanê, ê kı zewbi marifetê cı estê ê marifetanê xo ray danê, ê kı kay zanê kay kaykenê. Yanê hım kar u barê xo kenê u hım zi kêfdê xo ra kemi nêbenê. Hım çerezê xo çerez kenê, hım werdê xo wenê u hım zi wextê do weş pêya ravêrnenê. Qandê coy nê karandê wınasinınan rê vato veyvey fılan kari. Bı siyêna hirê mıriçıkan fınê ra fênê.

 Çıme 
 Koyo Berz

Kategoriye:Edet u tore
Kategoriye:Edet u toreyê Sêwrege
Kategoriye:Roşani